**Helyi tanterv – javaslat**

**Általános iskolai képzés**

**2. évfolyam**

**Élő idegen nyelv**

**Angol nyelv**

**Általános tanterv**

**heti 1 óra**

**Bevezető**

Az idegen nyelvek tanítása eltér a többi tantárgyétól abból a szempontból, hogy nem a tartalmi ismeretek átadásán van a hangsúly, hanem azoknak a készségeknek a kialakításán és állandó fejlesztésén, melyek segítségével a tanuló saját gondolatait és elképzeléseit idegen nyelven is ki tudja fejezni. Az idegennyelvi kerettanterv célja kettős: egyrészt megadni azokat a kimeneti kritériumokat melyek az iskolai nyelvoktatás lépcsőihez a nyelvi fejlődés érdekében elengedhetetlenek, másrészt irányelveket adni az iskoláknak a helyi tantervek elkészítéséhez és az eredményes nyelvtanári munkához.

A korszerű idegennyelv-tanítás elsődleges célja a nyelvtanuló nyelvi cselekvőképességének fejlesztése. A diáknak képessé kell válnia arra, hogy egyéni kommunikációs céljait elérje és nyelvtudását valódi nyelvi helyzetekben, ismeretszerzésre, és ezek átadására, szórakozásra, személyes és szakmai céljainak megvalósítására valódi vagy digitális térben alkalmazni tudja. Az idegennyelv-tanítás tevékenység- és tanulóközpontú, vagyis a tanuló számára olyan életkorának, illetve érdeklődésének megfelelő szituációkat teremt, amelyekben személyisége fejlődik, és a nyelvet eszközként hatékonyan használja. Mindehhez elengedhetetlen a kommunikatív kompetencia tágabb összefüggésben értelmezett megközelítése, azaz a nyelvi elemek (a jel- és szabályrendszerek) valamint a szociolingvisztikai komponensek együttes fejlesztése.

Kiemelten fontos az interdiszciplináris szemlélet, mely épít a más tantárgyak keretében szerzett ismeretekre, az idegen nyelven megszerzett tudás pedig gazdagítja más tantárgyak tanulását. Projektfeladatok, információgyűjtés a szaktantárgyhoz, internetes kutatómunka, mind-mind történhet idegen nyelven is, felkészítve a tanulót a munka világában zajló információcserére. A hosszú távon is fenntartható nyelvi fejlődés érdekében elengedhetetlen a tanórán kívüli nyelvhasználati és nyelvtanulási tevékenységekre is építeni, és erre a tanulót a nyelvórán fel kell készíteni. Ezeknek a tevékenységeknek elsődleges célja az, hogy a tanuló szinte mindennap találkozzon az idegen nyelvvel lehetőleg olyan helyzetekben, melyek életkorának és érdeklődésének megfelelnek, a nyelvtanulást élővé és folytonossá teszik, és ezzel nyelvtanulási kedvét erősítik. Az iskolán kívüli nyelvhasználat lehetőségei nagyban segítik a nyelvi fejlődést az egyéni különbségek esetén is.

A nyelvtanulás kezdeti szakasza a ráhangolódás időszaka. A fő cél az, hogy a tanuló megszeresse a nyelvtanulást, megértse a nyelvtudás fontosságát és szerepét a tanórán és az iskolán kívül. Ez a kezdeti szakasz kötelezően az alsó tagozat negyedik osztályában indul, de ahol lehetőség és igény van erre, érdemes a tanulók nyelvi fejlesztését, az idegen nyelv iránti motiválását már előbb elkezdeni. Fontos, hogy felkeltsük a tanuló érdeklődését az idegen nyelvek, valamint a más nyelveket beszélő emberek, kultúrájuk megismerése és elfogadása iránt. A kisgyermeknek a világ iránti érdeklődése határtalan, fogékonysága a ritmus, a dalok, a kiejtés irányában természetesen fakad életkori sajátosságaiból, és a megfelelően történő nyelvi fejlesztés hatékonyan alapozza meg a későbbi, tudatosabb nyelvtanulást. Az ebben az életkorban jellemző műfajok (mesefilmek, mesekönyvek, dalok, mondókák) beépítése az órai munkába fogékonnyá tudják tenni a tanulókat a nyelvtanulás iránt, és segítenek elindulniuk az idegen nyelvi kommunikáció felé. Számukra a világ színessége, a nyelvi kifejezés változatossága érdekes és izgalmas, természetesen fordulnak idegen nyelvű ismerősök, barátok felé, és őszinte kíváncsisággal érdeklődnek más közösségek iránt. A cél ebben a szakaszban, hogy a tanuló Ismerkedjen meg a célnyelvi kultúrák főbb szokásaival, ünnepeivel és kommunikációs eszközeivel, valamint induljon el az önálló nyelvtanulóvá válás útján, sajátítson el olyan tanulási stratégiákat, amelyek segítségével képessé válik nyelvtudását fejleszteni és fenntartani. Szerezzen sikerélményeket a nyelvtanulásban, ezzel növekedjen önbizalma, fejlődjön önismerete és önértékelése.

**Kapcsolódás a kompetenciákhoz**

**A tanulás kompetenciái:**

Az idegen nyelvek tanulása során fejlődik a tanuló memóriája, a korábban tanult elemek felidézését és rendszerezését igénylő tanulási teljesítménye. A tanuló megtanulja a hibákra történő visszajelzések elfogadását, a hibák kijavításának szükségességét, valamint képessé válik saját és társai fejlődésének értékelésére. A tanórán kívüli nyelvtanulási lehetőségek felismerésével és kihasználásával is készül az egész életen át tartó tanulásra. Az önálló nyelvtanulásra való felkészülés a tanulási folyamat aktív résztvevőivé teszi.

**A kommunikációs kompetenciák:**

A nyelvórai tevékenységek képessé teszik a tanulót arra, hogy az élő idegen nyelven árnyaltan fejezze ki, objektíven támassza alá, szemléltesse gondolatait, hallgassa meg társait, társaival közösen hozzon döntéseket, formáljon véleményt, információt és tudást osszon meg. Képekre, ábrákra, hanganyagokra, szövegekre idegen nyelven utal, azokra vonatkozóan véleményt fogalmaz meg és állást foglal, s ezeket felhasználva, párban vagy csoportban, további kommunikációs feladatokat old meg. Nyelvtudását személyes és online nyelvi érintkezésben kapcsolatépítésre használja fel.

**A digitális kompetenciák:**

Az idegen nyelvek tanulása során a tanuló úgy használja a digitális eszközöket, forrásokat és mobiltelefonos applikációkat, hogy a célnyelv jellemző kifejezéseit és pragmatikáját megfelelően alkalmazza, valamint saját fejlődését és tanulását támogassa. Ezzel lehetővé válik az idegen nyelvű szövegalkotás, szövegértés és nyelvi interakciók fejlesztése digitális felületeken és eszközök használatával.

**A matematikai, gondolkodási kompetenciák:**

Az idegen nyelv tanulása során a tanulónak több szempontból fejlődik a gondolkodása, mely során egyre több nyelvi elemet képes felismerni, felidézni, az egymásra épülő elemeket logikusan elrendezni és alkalmazni. A feldolgozott témák hatására mérlegelő gondolkodása és problémamegoldó készsége, a nyelvek közötti kódváltást lehetővé tevő kognitív képességei is fejlődnek. Nyelvtudása növeli az információszerzési és tudásmegosztási lehetőségeit.

**A személyes és társas kompetenciák:**

Az idegen nyelvek tanulása során a tanuló nyitottá válik más kultúrák, más szokások iránt, mely a mindennapi életben növelheti toleranciáját. A társas kompetenciák fejlődéséhez hozzájárulnak a nyelvórákon gyakran párban vagy csoportban végzett feladatok, valamint egyéb, kooperáción alapuló tanulási tevékenységek is, melyek során fejlődik együttműködési készsége, kitartása, cél- és feladattudata. A nyelvtudás növeli a tanulók önbizalmát, önbecsülését, valamint fejleszti más nemzetek tagjaihoz, kultúrájához és az idegen, ismeretlen világokhoz való viszonyát.

**A kreatív alkotás, önkifejezés és kulturális tudatosság kompetenciái:**

Az idegen nyelv tanulása során a tanuló nyitottá válik a saját országa, nemzete és más népek történelmére, kultúrája közötti eltérésekre, elfogadja a különbségeket, magabiztosságát az anyanyelvi kötődés és az a mérlegelő, toleráns gondolkodásmód határozza meg, amely teret ad a kreatív, alkotó jellegű önkifejezésnek. A korszerű nyelvtanítás szükségszerűen magában foglalja a tanuló életkorának megfelelő alkotó tevékenységeket és az alkotással kapcsolatos tartalmakat.

**Munkavállalói, innovációs és vállalkozói kompetenciák:**

A kompetencia fejlesztése valós nyelvi célok és helyzetek idegen nyelven történő leképezésével valósul meg. Egy nyelvi feladat megoldása közben a tanuló együttműködik, hagyományos és digitális forrásokat használ, kommunikál, problémát vitat meg, döntéseket hoz, ezekről beszámol.

**Módszerek**

A szelíd nyelvi nevelés élményalapú, tevékenységközpontú és a nyelvelsajátítást helyezi a középpontba. A bevezető szakasz természetes velejárója lehet a csendes, vagy megfigyelő időszak. Az irányító, pozitív tanári attitűd, valamint a vidám, stresszmentes, motiváló tanulási környezet hozzájárul ennek az érzelmi szűrőnek a feloldásához, így a nyelvtudás aktiválásához. Az idegen nyelv tanulásának kezdeti szakaszában még inkább igaz, hogy a hangsúly a kommunikatív értéken kell, hogy legyen a nyelvi pontossággal szemben.

Ebben az életkorban a gyermekbarát, vizuális elemekben gazdag tanulási környezet alapfeltétele a tanulói érdeklődés felkeltésének. Az idegen nyelvi órákon a tanuló életkori sajátosságainak és fejlettségi szintjének megfelelő, érdekes, változatos, értelmes és kihívást jelentő tevékenységek által kerül közel a nyelv elsajátításához. A korosztály sajátosságainak megfelelően a beszédértés és a beszédkészség fejlesztésén van a hangsúly, mely segíti, megteremti a helyes kiejtés alapjait is. Minden esetben kontextusba ágyazva, konkrét beszédhelyzetek során javasolt feldolgozni a nyelvi tartalmakat. Fontos, hogy a nyelvtanuló a kooperatív tanulási folyamat aktív résztvevője legyen. Az órákat ebben a pedagógiai szakaszban a játékosság és a változatos munkaformák jellemzik. A tanulási folyamatban kiemelt szerepet kap a rendszeres ismétlés, valamint állandó kapcsolat építése az új és a már korábban megszerzett tudás között. A tanulás tartalmát, tananyagait a nyelvtanuló igényeinek és egyéni különbségeinek megfelelően kell folyamatosan újragondolni, minél inkább szem előtt tartva a 21. század elvárásait.

A nyelvtanulás ebben a képzési szakaszban is szorosan kapcsolódik egyéb tudásterületekhez, ezzel is tudatosítva a tanulóban azt, hogy a nyelvtudás nem önmagáért való cél, hanem eszköz a világ megismerésére és egyéni céljai elérésére. Az alsó tagozaton a nyelvi tartalmak és tevékenységek leginkább a művészeti, alkotást és mozgást igénylő tanulásterületekhez, illetve a nem tanórához köthető rendezvényekhez, ünnepekhez, szabadidős programokhoz kötődhetnek.

A diák aktív, önálló nyelvtanulóvá nevelése elengedhetetlen feltétele az élethosszig tartó tanulás megalapozásának. Fejlesztéséhez szükség van a tanulási stratégiák elsajátítására, az önálló tanulás módszereinek megismerésére, valamint az önértékelés és a társértékelés alkalmainak megteremtésére. A tanulók együttműködése, a kooperatív munkaformák, valamint a projektmunkák fejlesztik a probléma- és folyamatközpontú gondolkodást, és általában a célnyelven folytatott kommunikációt. Feltétlenül szükséges ezen túl az is, hogy a tanulók a digitális tartalmak felhasználásához útbaigazítást kapjanak. Az egyéni tanulási különbségek kiegyenlítése miatt pedig elengedhetetlen, hogy az iskolai oktatásban a nyelvtanulás továbbra is csoportbontásban, minél kisebb létszámmal történjen.

Az adott nyelvet használó emberek és kultúrák megismerésével a nyelvtanuló nyitottabbá, érdeklődőbbé és tájékozottabbá válik, érzelemvilága és gondolkodása fejlődik. Az idegen nyelv tanulása során, valamint az iskolán kívüli tevékenységek által a nyelvtanuló részesévé válhat az adott kultúráknak, kapcsolatot teremthet a célnyelven beszélőkkel, összehasonlíthatja saját kulturális szokásait más kultúrákkal. Az ismeretszerzésben segíthetnek a célnyelvi országokról szóló olvasmányok vagy filmek, vagy a rendszeres idegen nyelvi projekt feladatok, melyet a tanuló akár egyénileg, akár csoportosan készíthet el.

A nyelvtanulás során a valódi kommunikációs szituációknak és a valós nyelvi cselekvéseknek az alapja az idegen nyelvű hiteles szöveg mely a nyelvtanuló számára tartalmi és nyelvi szempontból is illeszkedik életkorához és érdeklődéséhez. A jól megválasztott, autentikus tananyag nagy segítség tanárnak és tanulónak egyaránt, és a tanulási folyamat sikeressége szempontjából meghatározó. A nyelvtanulónak képessé kell válnia arra, hogy a szövegeket megértse, illetve az azokban szereplő nyelvi és egyéb információkat fel tudja használni saját tanulási céljainak megvalósítására támaszkodva az anyanyelvén vagy egyéb tanulásterületen megszerzett tudására. Hangsúlyos szerepe van emellett a nyelvi eszközök funkcionalitásának, melyek ezekben az autentikus tananyagokban nem különálló egységekként, hanem kontextusba ágyazva jelennek meg.

**Kötelező kimeneti minimumszintek**

A NAT bizonyos képzési szakaszokra meghatározza a minden tanuló számára kötelező minimumszinteket, emellett kitér az emelt szintű képzésben részesülő tanulókkal szemben támasztott követelményekre is. A közműveltségi elemeket a tantárgy egyedi jellemzői miatt a NAT-ban azok a nyelvi szintek és kompetenciák testesítik meg, amelyeket a nemzetközi gyakorlatban és az érettségi követelményrendszerben mérceként használt Közös európai referenciakeret (KER)határoz meg. A nyelvi kompetenciák komplex fejlesztéséhez az ajánlott témakörök kínálnak kontextust. A NAT által az egyes képzési szakaszokra minimumként meghatározott nyelvi szintek a következők:

|  |  |  |  |
| --- | --- | --- | --- |
|  | **1-4. évfolyam,**  **minimumszint** | **8. évfolyam,**  **minimumszint** | **12. évfolyam,**  **minimumszint** |
| **Első idegen nyelv** | KER-szintben nem mérhető | A2 | B1 |
| **Második idegen nyelv** | – | – | A2 |

A kerettanterv az elérendő célokat és nyelvi szinteket kétéves képzési szakaszokra bontva határozza meg. Ez alól csupán az általános iskola 4. évfolyama kivétel, mert ezen az évfolyamon kezdődik a kötelező idegennyelv-oktatás, így a képzési szakasz csak egy tanévet ölel fel.

|  |  |  |  |  |  |
| --- | --- | --- | --- | --- | --- |
|  | **1-4. évfolyam** | **6. évfolyam** | **8. évfolyam** | **10. évfolyam** | **12. évfolyam** |
| **Első idegen nyelv** | KER-szintben nem mérhető | A1 | A2 | B1 mínusz | B1 |
| **Második idegen nyelv** | - | - | - | A1 | A2 |

Általános tantervű óraháló a negyediktől a nyolcadik osztályig

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Évfolyam** | **1.** | **2.** | **3.** | **4.** | **5.** | **6.** | **7.** | **8.** |
| **Heti óraszám** | **1** | **1** | **1** | **2** | **3** | **3** | **3** | **3** |
| **Éves óraszám** | **34** | **34** | **34** | **68** | **102** | **102** | **102** | **102** |
| **Tananyag** | **SJ1** | **SJ2** | **SJ3** | **SJ3** | **GTTT1** | **GTTT2** | **GTTT3** | **GTTT4** |
| **KER szint** | **-** | **-** | **-** | **A1-** | **A1** | **A1.2** | **A2.1** | **A2.2** |

A 2. évfolyamon az angol nyelv tantárgy alapóraszáma: 34 óra/év, 1 óra/hét

Javasolt tankönyv: Smart Junior 2

**2. évfolyam**

Az idegen nyelvi írás-olvasás készségének célzott fejlesztése akkor kezdődhet el, amikor anyanyelvükön már készségszinten írnak és olvasnak a tanulók. Az első kétéves szakasz végén, játékos formában már ismerkedhetnek az egyszerűbb szavak szóképével, illetve rövid, nyomtatott formában megjelenő mondatokkal.

A tanulási folyamatban a tanuló egész személyisége formálódik, anyanyelvi és idegen nyelvi kompetenciái egymással kölcsönhatásban fejlődnek. Fontos a változatos tevékenységformákra lehetőséget nyújtó célnyelvi óravezetés. A vizuális elemekben gazdag tantermi környezet és eszközrendszer ösztönzi a tanulókat a nyelvi tevékenységekben való aktív részvételre. Az infokommunikációs eszközök bevonása már ebben az életkori szakaszban is segít a megértésben, és motiváló hatással bír.

A nyelvtanulás során a tanuló sokszor találkozik más tantárgy, műveltségi terület tartalmaival, mint a nyelvtanulást segítő eszközzel vagy információforrással. Leggyakrabban a készségtárgyak, természetismeret tantárgyak tartalmai kerülnek be a tanórai munkába. Fejleszti a tanulói kreativitást, ha lehetőséget kapnak a különböző tanórákon elsajátított szókincs célnyelvi órán való alkalmazására.

A tanórai tevékenységek többsége csoport- vagy pármunkában történik. Ezek a feladatok a nyelvi fejlesztésen túl jó lehetőséget adnak a tanulók szociális kompetenciáinak fejlesztésére (együttműködés, tolerancia), illetve a közösségformálásra.

**Témakörök**

|  |  |
| --- | --- |
| **Témakör** | **óraszám** |
| 1. Barátok | 4 |
| 2. Szabadidő | 4 |
| 3. Család | 4 |
| 4. Állatok | 4 |
| 5. Városunk | 4 |
| 6. Étkezés | 4 |
| 7. Öltözködés | 4 |
| **Szabadon felhasználható:**   * Kiegészítő ismeretek: a témakörök elmélyítése, a helyi sajátosságokkal való kiegészítés (saját iskolám, iskolám ünnepei, hazám és/vagy célnyelvi országok ünnepei, szokásai stb.)   **és/vagy**   * Differenciálás, gyakorlás: az elsajátított ismeretek begyakorlása, elmélyítése a tanulók egyéni igényeinek megfelelően   **és/vagy**   * Projektmunkák: a témakörökhöz kapcsolódó projektmunkák készítése egyéni, pár-, vagy csoportmunkában | 6 |
| **Összesen:** | **34** |

|  |  |
| --- | --- |
| **Témakörök a 2. évfolyam számára** | |
| **Témakör** | **Kapcsolódási pontok** |
| Barátok | Környezetismeret:  baráti kapcsolatok,  iskolai közösségek |
| Szabadidő | Környezetismeret: |
| Család | Környezetismeret:  Erkölcs és hittan:  együttélés a családban |
| Állatok | Környezetismeret:  Matematika |
| Városunk | Környezetismeret:  Lakóhelyismeret |
| Étkezés | Környezetismeret:  az ember megismerése,  tápanyagaink |
| Öltözködés | Környezetismeret:  egészségvédelem;  Technika:  életvitel és gyakorlat |

**Fejlesztési célok és feladatok egységenként**

|  |  |
| --- | --- |
| **Fejlesztési egység** | **Hallott szöveg értése** |
| **Előzetes tudás** | Aktív részvétel az órai tevékenységekben, a célnyelvi óravezetés követése, az egyszerű tanári utasítások és kérdések valamint a korábban feldolgozott szövegek megértése, begyakorolt rövid párbeszédek követése. |
| **Tantárgyi fejlesztési célok** | A tanuló követi a kissé komplexebb formában elhangzó és kevesebb nonverbális elemmel támogatott célnyelvi óravezetést;  megérti az osztálytermi tevékenységekhez kapcsolódó, kevesebb nonverbális elemmel támogatott és bővülő szókinccsel megfogalmazott, de továbbra is rövid, egyszerű tanári utasításokat;  megérti az ismert témákhoz kapcsolódó, egy-egy rövid mondatból álló kérdéseket, néhány rövid mondatból álló megnyilatkozásokat;  felismeri a mindennapi témakörökben elhangzó rövid, egyszerű szövegekben az ismerős szavakat, fordulatokat, és tudjon ezekből következtetni a szövegek témájára;  a megértést segítő feladatokra támaszkodva kiszűri a lényeget és néhány konkrét információt ismert témájú rövid, egyszerű szövegekből;  egyre önállóbban alkalmaz néhányat a megértést segítő alapvető stratégiák közül. |
| **A fejlesztés tartalma** | |
| A kissé komplexebb formában elhangzó és kevesebb nonverbális elemmel támogatott célnyelvi óravezetés növekvő biztonsággal történő követése (pl. osztálytermi rutincselekvések; a közös munka megszervezése, eszközhasználat).  Rövid, egyszerű tanári utasítások alaposabb és biztosabb megértése (pl. játékos feladatok; manuális tevékenységek; mozgásos, játékos tevékenységek).  Rövid kérdések és néhány rövid mondatból álló szövegek megértése a tanulóhoz közel álló, ismert témákról.  Az életkornak megfelelő, ismert témakörökhöz kapcsolódó, rövid, egyszerű autentikus szövegek bemutatásának, előadásának aktív követése; a szövegekben a tanult nyelvi elemek felismerése, következtetések levonása a témára, lehetséges tartalomra vonatkozóan; a szöveg lényegének kiszűrése a megértést segítő, változatos feladatok segítségével.  A megértés során a hallott szövegeket kísérő nonverbális elemekre (pl. képek, képsorok, tárgyak, testbeszéd, hanglejtés) és a beszédhelyzetre való egyre tudatosabb támaszkodás.  Tanári ösztönzésre a hallott szövegből kiszűrt információk egyre tudatosabb összekapcsolása a témával kapcsolatos egyéb ismeretekkel, és ezek alapján következtetések levonása a tartalomra vonatkozóan.  Különböző beszélők, köztük a célnyelvet anyanyelvként használók egyre nagyobb biztonsággal történő megértése, amennyiben azok a célnyelvi normának megfelelő vagy ahhoz közelítő kiejtéssel, a tanuló nyelvi szintjéhez igazított tempóban, szükség esetén szüneteket tartva és a lényegi információkat kihangsúlyozva, megismételve beszélnek.  **A fenti tevékenységekhez használható szövegfajták, szövegforrások**  Dalok, versek, képekkel illusztrált mesék és történetek, kisfilmek, animációs filmek, a korosztálynak szóló egyéb hangzó anyagok, tanárral, tanulótársakkal, célnyelvi országokból érkező személyekkel folytatott rövid párbeszédek, tanári beszéd, interaktív feladatok | |

|  |  |
| --- | --- |
| **Fejlesztési** **egység** | **Szóbeli interakció** |
| **Előzetes tudás** | Aktív részvétel az órai tevékenységekben, a célnyelvi óravezetés követése, az egyszerű tanári utasítások és kérdések, valamint a korábban feldolgozott szövegek megértése. Begyakorolt rövid párbeszédekben, interakciót igénylő tevékenységekben való részvétel egyszerű nyelvi eszközök alkalmazásával. |
| **Tantárgyi fejlesztési célok** | A tanuló egyszerű nyelvi eszközökkel, bővülő szókinccsel és nonverbális elemekkel támogatva fejezi ki beszédszándékát;  egyszerű kérdéseket tesz fel a számára ismert témákról, illetve egyszerű nyelvi eszközökkel válaszol a hozzá intézett kérdésekre;  rövid beszélgetést folytat számára ismert témákról egyszerű nyelvi eszközökkel, begyakorolt beszédfordulatokkal;  rövid beszélgetést folytat társaival a tanult témákról;  képes rövid, egyszerű szövegek közös előadására;  képes az ismert szöveg célnyelvi normákhoz közelítő kiejtésére, helyes intonációval és megfelelő beszédtempóban. |
| **A fejlesztés tartalma** | |
| A mondanivaló nonverbális elemekkel (pl. testbeszéddel, hanglejtéssel, vizuális eszközökkel) támogatott kifejezése bővülő szókinccsel, egyszerű nyelvi eszközökkel.  Rövid válaszokkal, cselekvéssel való reagálás ismert témákhoz vagy osztálytermi szituációkhoz kapcsolódó, egyszerű nyelvi eszközökkel megfogalmazott kérdésekre, kérésekre, felszólításokra.  Egyszerű kérdések feltevése ismert témákhoz, osztálytermi szituációkhoz, egyéni szükségletekhez kapcsolódva.  Egyszerű nyelvi eszközöket és nonverbális elemeket tartalmazó rövid párbeszéd eljátszása társakkal.  Begyakorolt beszédfordulatokkal való kommunikálás (pl. bemutatkozás, bemutatás, üdvözlés, köszönés, alapvető információ kérése és adása saját magáról, társairól, közvetlen környezetéről, különböző dolgok kérése és adása, tetszés, nemtetszés kifejezése).  Meg nem értés esetén nonverbális elemekkel, pl. testbeszéddel támogatott ismétlés, magyarázat kérése.  Néhány egyszerű, a beszélgetés strukturálása szempontjából fontos elem megismerése és alkalmazása (pl. beszélgetés kezdeményezése, figyelemfelhívás).  Hallott, látott jelenségekre (pl. váratlan osztálytermi történésekre, időjárással kapcsolatos megfigyelésekre) való reagálás egyszerű nyelvi eszközökkel.  Dalok, mondókák, versek, mesék, történetek előadásában, szóbeli nyelvi játékokban való aktív részvétel.  Nonverbális elemekkel támogatott történet elmondásába való bekapcsolódás az ismert szavak, kifejezések, beszédfordulatok szintjén.  **A fenti tevékenységekhez használható szövegfajták, szövegforrások**  Dalok, mondókák, versek, mesék, illusztrált történetek, mozgással kísért rövid cselekvéssorok, kérdések, rövid párbeszédek, dramatizált jelenetek, néhány mondatos leírások, egyszerű felszólítások, kérések, információ hiányán illetve különbözőségén alapuló szövegek | |

|  |  |
| --- | --- |
| **Fejlesztési** **egység** | **Összefüggő beszéd** |
| **Előzetes tudás** | Aktív részvétel az órai tevékenységekben, a célnyelvi óravezetés követése, az egyszerű tanári utasítások és kérdések valamint a korábban feldolgozott szövegek megértése. Néhány összefüggő mondat elmondása önmagáról és a tanult témákról. A megismert versek, mondókák felidézése. |
| **Tantárgyi fejlesztési célok** | A tanuló rövid, egyszerű szövegeket mond el, illetve párbeszédet ad elő társaival közösen, tanári segítséggel;  egyszerű nyelvi eszközökkel megfogalmazott, összefüggő leírást ad saját magáról és a környezetében előforduló tárgyakról, élőlényekről, eseményekről;  használjon néhány egyszerű nyelvtani szerkezetet és mondatfajtát;  kötőszavakkal kapcsoljon össze szavakat, szócsoportokat, egyszerű cselekvéseket, történéseket;  munkáját egyszerű nyelvi eszközökkel mutatja be;  képes kreatívan alkalmazni a célnyelven tanult tantárgyak szókincsét;  képes elmondani egy-egy megtanult szöveget a célnyelvi normához közelítő kiejtéssel, intonációval és beszédtempóban. |
| **A fejlesztés tartalma** | |
| Gyermekirodalmi mű (pl. vers, dal, mese), történet, cselekvéssor közös vagy önálló előadása társak, másik osztály, szülők vagy tanárok részére.  Felkészülést követően nonverbális elemekkel támogatott egyszerű nyelvi eszközökkel, begyakorolt beszédfordulatokkal megfogalmazott szerepjáték előadása társakkal.  Minta alapján, tanári segítséggel összefüggő szöveg alkotása; szavak, szócsoportok, cselekvéssorok összekapcsolása egyszerű kötőszavakkal (pl. és, de, azután).  Egyénileg vagy csoportban létrehozott alkotás, tárgy rövid bemutatása és értékelése (pl. közös plakát készítése, kiállítása, szóbeli bemutatása és értékelése).  Tanári példa vagy autentikus hangzóanyag hallgatása és együttes elmondása után közös vagy önálló ismétlés; a kiejtés, intonáció, hangsúly, ritmus játékos gyakorlása (pl. hangerő vagy hangszín változtatásával, érzelmek kifejezésével, ritmushangszerek vagy mozgás kíséretével).  **A fenti tevékenységekhez használható szövegfajták, szövegforrások**  Dalok, versek, mesék, rövid történetek, cselekvéssorok, leírások (pl. tanulói munka bemutatása), rövid szerepek, interaktív feladatok | |

|  |  |
| --- | --- |
| **Fejlesztési** **egység** | **Olvasott szöveg értése** |
| **Előzetes tudás** | A tanulónak minimális ismeretei vannak célnyelv írott változatának sajátosságairól. Az egyszerű szavak, nagyon rövid mondatok nyomtatott képét felismeri, jelentésüket többnyire megérti. |
| **Tantárgyi fejlesztési célok** | A tanuló képes felismerni az anyanyelven, illetve a célnyelven történő olvasás közti különbséget;  felismeri és megérti egyszerű mondatokban, rövid szövegekben az ismert szavakat és kifejezéseket a megértést segítő elemekre támaszkodva;  megérti a különböző műfajú, egyszerű, autentikus szövegek lényegét;  egyszerű, autentikus szövegekből kiszűr néhány alapvető információt;  az olvasott szövegre vonatkozó egyszerű feladatokat végez el;  képes kreatívan használni készségeit, képességeit az olvasott szövegek értelmezéséhez;  kialakul érdeklődése a célnyelvi kultúra irodalmi, művészeti alkotásai iránt. |
| **A fejlesztés tartalma** | |
| Rövid, hétköznapi szövegekben ismerős nevek, szavak és egyszerű fordulatok felismerése.  Írott szöveggel kapcsolatos tevékenységek végzése (pl. leírás alapján illusztráció készítése, képek sorba rendezése, szövegrészlettel való párosítása).  Egyszerű, különböző műfajú szövegek olvasása, lényegük megértése, a szövegek feladatokon keresztül történő feldolgozása.  Különböző műfajú szövegek (pl. versek, mesék, történetek, fabulák, viccek) közös olvasása.  Egyszerű, informatív szövegből (pl. brosúrából, menetrendből, utcai táblákról, feliratokról) tárgyszerű információ szerzése.  Rövid, egyszerű, írott utasítások követése képek segítségével (pl. játék összerakása, útbaigazítás).  Egyszerűsített nyelvezetű irodalmi alkotások olvasása (pl. versek, mesék, dalszövegek, novellák).  **A fenti tevékenységekhez használható szövegfajták, szövegforrások**  Történetek, hirdetések, plakátok, egyszerű katalógusok, egyszerű üzenetek, útleírások, képeslapok, feliratok, nyomtatványok hagyományos és online formában | |

|  |  |
| --- | --- |
| **Fejlesztési** **egység** | **Íráskészség** |
| **Előzetes tudás** | A tanulónak kevés tapasztalata van a célnyelven való írás területén. Az egyszerű, rövid szavakat, mondatokat felismeri, megérti. A tanult, rövid szavakat le tudja másolni. |
| **Tantárgyi fejlesztési célok** | A tanuló képes felismerni az anyanyelven, illetve a tanult célnyelven történő írás közti különbséget;  ismeri az adott nyelv ábécéjét;  különböző nyelvi tevékenységek során másoljon, illetve írjon le rövid szavakat, mondatokat;  különböző műfajú és életkorának megfelelő témájú rövid szövegeket alkot, adott mintát követve;  írásban személyes adatokra vonatkozó egyszerű kérdésekre válaszol;  közösen feldolgozott olvasott szöveghez kapcsolódó írásbeli feladatokat végez el;  bekapcsolódik írást igénylő játékos nyelvi tevékenységekbe;  képes kreatívan alkalmazni a nyelvi órákon és a célnyelven tanult tantárgyak szókincsét, tudását az őt érdeklő témájú, egyszerű szövegek írása során. |
| **A fejlesztés tartalma**  Szavak és rövid szövegek másolása, illetve hallás utáni leírása.  Rövid mondatok írása egyszerű nyelvi szerkezetek felhasználásával (pl. napirend bemutatása, emberek, állatok, tárgyak jellemzése, képfeliratok készítése).  Különböző műfajú, egyszerű, rövid szövegek írása (pl. hagyományos vagy elektronikus képeslap, üdvözlőlap, meghívó, üzenet, SMS, e-mail).  Egyszerű, autentikus kérdőívek, adatlapok kitöltése.  Projektmunka készítése (pl. poszterek, hirdetések, faliújságok, tájékoztató táblák, ismertetők).  Az életkornak megfelelő irodalmi művek (pl. mesék, történetek bizonyos elemeinek megváltoztatása, átírása).  Különböző típusú szövegek kreatív írása (pl. napló, dalszöveg, listaversek, szabadversek).  **A fenti tevékenységekhez használható szövegfajták, szövegforrások**  Leírás, felirat, utasítás, képeslap, üdvözlőkártya, meghívó, üzenet, SMS, e-mail, levél, adatlap, dalszöveg, keresztrejtvény | |

|  |  |  |
| --- | --- | --- |
| Kommunikációs eszközök | | |
| ***1.A társadalmi érintkezéshez szükséges kommunikációs eszközök*** | | |
|  | *Kezdeményezés és válasz* | |
| *Megszólítás* | *Excuse me.* | *Pardon?* |
| *Köszönés* | *Good morning.*  *Hello Tom.*  *Hello, how are you?*  *Hi!* | *Good morning.*  *Hello Mary.*  *Very well, thank you. And how about you?*  *Hi!* |
| *Elköszönés* | *Goodbye.*  *Bye-bye!*  *Good night.*  *Take care.* | *Goodbye.*  *Bye!*  *Good night.*  *Thanks. Bye!* |
| *Köszönet és arra reagálás* | *Thanks.*  *Thank you very much.*  *Thanks a lot.* | *Not at all.*  *You are welcome.*  *No problem.* |
| *Bemutatkozás, bemutatás* | *My name is…I/Can I?* | *Hello.*  *Hi!*  *Pleased to meet you. Nice to meet you.* |
| *Érdeklődés hogylét iránt és arra reagálás* | *How are you today?*  *What’s the matter?* | *Fine. / OK / All right. Much better, thanks. Not very well, I am afraid.* |
| *Bocsánatkérés és arra reagálás* | *I am sorry. I am very sorry.* | *That’s all right.* |
| *Gratulációk, jókívánságok és arra reagálás* | *Happy Christmas/New year/Birthday!* | *Happy Christmas /New Year/ Birthday!* |
| *Telefonon bemutatkozás* | *Hello, this is Mary Smith speaking.* |  |
| ***2. Személyes beállítódás és vélemény kifejezésére szolgáló kommunikációs eszközök*** | | |
| *Véleménykérés, és arra reagálás* | *Is it OK?* | *Yes / No.* |
| *Valaki igazának az elismerése és el nem ismerése* | *You are right. You are wrong.*  *That’s right.* |  |
| *Tetszés, nem tetszés* | *Do you like snakes?*  *Yuk! Yummy.* | *I think it’s great. I don’t like it.* |
| *Akarat, kívánság* | *Do you want a sandwich?* | *I want an ice-cream, please.* |
| ***Információcseréhez kapcsolódó kommunikációs eszközök*** | | |
| *Dolgok, személyek megnevezése, leírása* | *What is it?*  *What’s it in English?* | *It’s…/ That’s…/*  *It’s big and comfortable.* |
| *Információ kérés, adás* | *Are you all right?* | *Yes, I am.* |
| *Tudás, nemtudás* | *Where is she?* | *I have no idea* |
| ***A partner cselekvését befolyásoló kommunikációs eszközök*** | | |
| *Kérés és arra reagálás* | *Give me a pen.* | *Here you are.* |
| *Javaslat és arra reagálás* | *Let’s go to the cinema tonight.* | *Good idea.* |
| *Kínálás és arra reagálás* | *Have an orange.*  *Here you are.* | *Yes, please. No, thank you.*  *Thank you.* |
| ***Interakcióban jellemző kommunikációs eszközök*** | | |
| *Visszakérdezés, ismétléskérés* | *Can you spell it for me?* | |
| *Nem értés, betűzés kérése, betűzés* | *Sorry, I don’t understand.* | |

|  |  |  |  |
| --- | --- | --- | --- |
| **Fogalomkörök** | | | |
| ***Fogalomkörök*** | | ***Fogalomkörök nyelvi kifejezései*** | |
| ***Cselekvés, történés, létezés kifejezése*** | *Jelenidejűség* | *’be’* | *I am happy.* |
|  |  | *Present Progressive* | *What are you doing?* |
|  |  | *Present Simple* | *How old are you?*  *How do you feel?*  *Do you like …? What is it like?* |
|  |  | *Imperative* | *Go and see!* |
|  |  | *’-ing’ form* | *I like swimming.* |
|  |  | *Verb ’have got’* | *I have got a/an… I do/play …* |
| ***Birtoklás kifejezése*** |  | *’have got’*  *’have got’ in questions* | *I have got coins and badges.*  *Have you got a …? Yes/ No.* |
|  |  | *Possessive adj.* | *My, your, his/her/its, our, their dog*  *This is Lisa. Her bike is red.* |
|  |  | *Genitive ’s* | *Kate’s brother*  *Whose?*  *Lisa’s friends are great.* |
| ***Térbeli viszonyok*** | *Irányok, helymeghatározás* | *Prepositions, Prepositional Phrases, Adverbs* | *Here, there, on the left, on the right, in, on, under, opposite, next to, between, …*  *There is/there are …*  *This is/these are …*  *How many … can you see?*  *There is a … in/on/near the …* |
|  |  | *Directions* | *Turn left. Turn right.* |
| ***Időbeli viszonyok*** | *Időpont* | *When?*  *What’s the time?* | *Now,*  *It’s eight.* |
|  | *Gyakoriság* | *How often?* | *I often play computer games.* |
| ***Mennyiségi viszonyok*** |  | *Singulars and plurals*  *Regular and irregular plurals* | *Boys, girls,*  *Children, people, men, women …* |
|  |  | *Cardinal numbers 1-20* |  |
|  |  | *Countable nouns*  *Uncountable nouns* | *How many toys have you got?*  *How much food have you got?* |
|  |  | *How much? Some, any* | *Is there any bread?*  *Are there any eggs?* |
| ***Minőségi viszonyok*** |  | *Question forms* | *What do/don’t you like?*  *Is it good/bad for you?* |
| ***Modalitás*** |  | *Can (ability)*  *Must / mustn’t* | *I can swim.*  *I can use a computer.*  *You must wear a helmet.*  *You mustn’t eat a lot.* |
| ***Logikai viszonyok*** |  | *Linking words*  *And , but, or*  *Why? Because* | *A like apples but not oranges.*  *Why do you eat apples. Because I like them.* |
| ***Szövegösszetartó eszközök*** |  | *Articles*  *Some+plural noun*  *any+plural noun*  *Some +singular noun*  *Any +singular noun*  *Nominative and Accusative of personal pronouns*  *Demonstrative pronouns* | *A, an, the*  *There are some pencils in the bag.*  *Have you got any sisters?*  *I haven’t got any matchboxes.*  *.*  *I, he, they…*  *Me, him, them…*  *This, that, these, those* |

**A Smart 2 tankönyv sajátos kommunikációs eszközeit és fogalomköreit, valamint a tanulói tevékenységeket az alábbi táblázat foglalja össze:**

|  |  |  |
| --- | --- | --- |
| **Kommunikációs eszközök, helyzetek és szándékok** | **Fogalomkörök,**  **nyelvtani szerkezetek** | **Tanulói tevékenységek** |
| Spelling & greeting;  Introductions;  Identifying and naming objects int he classroom; | Térbeli, mennyiségi viszonyok  *- What’s this / that?*  *- What are these?*  *- What colour ...?*  *- How many?* | Daltanulás;  Mesehallgatás;  Számtani feladatok; |
| Let’s count from1 to 10;  Colours;  Expressing quantity;  Birthday accessories | Logikai viszonyok  - *Are they (lollipops)?*  *- Yes, they are. / No, they arent.* | Matricák beragasztása; |
| Introducing family and friends; | Térbeli viszonyok  *- This is my (grandmother)*  *- Where’s the puzzle?*  *- It’s in / on / under the ...*  *- Where are the balls?*  *- They are (on the sofa).* | Amerikai népszokások; |
| Naming toys;  Rooms in the house or flat;  Let’s count from11 to 15;  Describing our pet animals; | Birtoklás  *- I’ve got a ....*  *- Have you got a ....?*  *- He / she has got a ...* | Fotóalbum bemutatása;  Állatkert készítése; |
| My favourite things;  Expressing ability;  My favourite places in town; | Birtoklás  *- I’ve got a bike.*  *- I haven’t got a bike.*  *- Have you got a bike?*  *- Yes, I have. / No, I haven’t*. | Kivágás, térképvázlat; |
| My favourite dishes; | Minőségi viszonyok  *- I like / I don’t like ...* | Keresztrejtvény megoldása;  Társasjáték; |
| Likes and dislikes;  My favourite clothes; | Térbeli viszonyok, birtoklás  *- Two, please.*  *- Where’s the ball?*  *- Where are the shoes?*  *- His shoes are green.*  *- Her T-shirt is yellow.* | Mondóka megtanulása;  Élelmiszer-piramis rajzolása; |

**Értékelési rendszer**

A tanuló továbbhaladásának követelményeit az egyes iskolák pedagógiai programja tartalmazza.

Jelen helyi tanterv javaslata a továbbhaladás feltételeire a 1-2. osztály végén: a tanuló legyen képes az év végi kimenetet mérésekor a szókincs, beszédkészség, beszédértést és íráskészséget mérő feladatokat legalább 30 %-ban, a nyelvhelyességet 20 %-ban teljesíteni.

**Értékelési szempontok:**

Minden készséget, és a nyelvhelyességet külön-külön értékelünk.

**Az értékelés módjai:**

* önértékelés
* tanulói értékelés (pár-, csoportmunkában)
* szóbeli értékelés;
* írásbeli, főleg ösztönző-formáló (formatív) értékelés;
* minősítő-szelektáló (szummatív)
* összegző-lezáró értékelés (osztályzás).